Diari Oficial de la Generalitat Valenciana


Sumari del DOGV 195, del 13-10-1984 (1984/803465)

ORDRE de 25 de setembre de 1984, de la Conselleria de Cultura, Educació i Ciència, per la qual s'obri el termini perquè els centres d'Educació General Bàsica formulen la sol.licitud d'autorització per a realitzar l'experimentació inicial de la reforma del cicle superior d'E.G.B.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   195

Data del DOGV
:   13-10-1984

Secció del DOGV
:   ALTRES DISPOSICIONS

Número del document
:   1984/803465


Data del document
:   25-09-1984

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 25 de setembre de 1984, de la Conselleria de Cultura, Educació i Ciència, per la qual s'obri el termini perquè els centres d'Educació General Bàsica formulen la sol.licitud d'autorització per a realitzar l'experimentació inicial de la reforma del cicle superior d'EGB.  
El llarg període de vigència de les orientacions pedagògiques per a l'Educació Bàsica aconsellava l'elaboració d'un nou currículum per a aquest nivell educatiu, cosa que va portar a la nova ordenació de l'Educació General Bàsica, i la va estructurar en tres cicles, determinant els nivells bàsics de referència corresponents a cadascun d'ells. El breu període de temps en què es volgué implantar aquesta reforma i la necessitat, entre altres causes, de contrastar els resultats de les modificacions abans de continuar establint-les amb caràcter general i obligatori, portà el Ministeri d'Educació i Ciència a suspendre l'entrada en vigor del cicle superior.   
A partir de la suspensió dels nivells bàsics de referència del cicle superior pel Reial Decret 607/1983, el Ministeri d'Educació i Ciència, en col·laboració amb les Comunitats Autònomes amb competències plenes en educació, ha elaborat el document "Avantprojecte per a la reforma de la segona etapa de l'Educació General Bàsica. Objectius generals i terminals d'àrea. Metodologia".   
Aquest document proposa les línies bàsiques per tal d'estructurar un currículum obert, flexible i equilibrat del cicle superior d'Educació General Bàsica, que permetrà obrir un procés de participació efectiva dels sectors implicats en l'activitat escolar i interessats a aportar llurs experiències i punts de vista. També es pretén la validació del nou disseny curricular a través del desenvolupament efectiu en centres ordinaris que permetrà la introducció gradual, progressiva i contrastada abans de la implantació amb caràcter general.   
En virtut de la qual cosa   
DISPOSE:   
Primer  
L'experimentació als centres de la Comunitat Valenciana serà desplegada al llarg de tres cursos.   
Durant el curs 1984/85 es durà a terme una fase d'experimentació inicial del cicle superior de l'Educació General Bàsica que afectarà els alumnes que inicien el primer any d'aquest cicle i totes les àrees de l'aprenentatge.   
Segon  
L'experimentació tindrà els objectius següents:   
A) Avaluar els alumnes que ingressen al cicle superior per tal de valorar el nivell d'adequació dels objectius proposats al nou currículum.   
B) Detectar les necessitats d'actualització i perfeccionament del professorat per al desenvolupament del nou curriculum.   
C) Introduir i propiciar la utilització de mètodes actius i formes flexibles d'agrupament dels alumnes.   
D) Elaborar i utilitzar els recursos didàctics necessaris per al desenvolupament curricular proposat.   
E) Constatar la validesa del currículum per al cicle superior i la seua adequació als diferents contextos socioculturals.   
F) Determinar les modificacions que calga introduir en el sistema educatiu per a generalitzar la reforma.   
Tercer  
Els centres d'Educació General Bàsica, tant públics com privats, que vulguen de participar en la implantació experimental del cicle superior d'Educació General Bàsica, d'acord amb el document: "Objectius generals i terminals d'àrees. Metodologia", ho sol·licitaran a la Conselleria de Cultura, Educació i Ciència en el termini de deu dies hàbils a partir de la publicació al Diari Oficial de la Generalitat Valenciana.  
Quart  
Les sol·licituds, signades pel Director del Centre seran dirigides al corresponent Servei Territorial d'Educació i hauran d'anar acompanyades de la documentació següent:   
-Acceptació majoritària del professorat del Centre per a realitzar l'experimentació i compromís d'aquest per a continuar l'experiència durant els tres cursos del cicle.   
-Exposició de les condicions materials del centre o d'aquelles circumstàncies que puguen influir en l'adequat desplegament de l'experimentació.   
-Projecte de treball concret per al curs acadèmic, d'acord amb el document a què fa referència el punt 3.r que recollirà els objectius, la metodologia, les mesures de flexibilització organitzativa i el procediment d'avaluació de la programació proposada.   
Cinqué  
Els Serveis Territorials d'Educació de la Conselleria de Cultura, Educació i Ciència, enviaran a la Direcció General d?Educació Bàsica i Ensenyaments Especials les sol·licituds rebudes, acompanyades de l'informe de les Inspeccions Provincials d'Educació Bàsica i de tots aquells que s'estimen convenients per tal de garantir una selecció encertada dels centres sol·licitants, tot això en els vuit dies següents a la finalització del termini de presentació de sol·licituds.   
Sisé  
La Direcció General d?Educació Bàsica i Ensenyaments Especials, a la vista de les sol·licituds i informes presentats, determinarà els centres que siguen autoritzats per tal de realitzar l'experimentació del Cicle Superior de l'Educació General Bàsica.   
Seté  
La Direcció General d'Educació Bàsica i Ensenyaments Especials prendrà les mesures oportunes per a la coordinació, seguiment, control i avaluació de la fase experimental del cicle superior de l'Educació General Bàsica.   
Vuité  
La Direcció General d'Educació Bàsica i Ensenyaments Especials adoptarà les mesures pertinents per a la motivació i preparació del professorat que participe en l'experimentació del cicle Superior.   
Nové  
Els ensenyaments objecte de l'experimentació tindran per als alumnes els mateixos efectes acadèmics que els estudis ordinaris de la segona etapa d'Educació General Bàsica.   
Desé  
La Direcció General d'Educació Bàsica i Ensenyaments Especials facilitarà els mitjans personals i materials necessaris per al correcte desplegament d'aquesta experimentació.  
DISPOSICIONS FINALS  
Primera  
S'autoritza a la Direcció General d'Educació Bàsica i Ensenyaments Especials a adoptar les mesures necessàries per a l'execució del que disposa aquesta Ordre.  
Segona  
La present disposició entrarà en vigor l'endemà de la seua publicació al Diari Oficial de la Generalitat Valenciana.   
València, a 25 de setembre de 1984.   
El Conseller de Cultura, Educació i Ciència,  
CEBRIA CISCAR I CASABAN